[pic] | COMISIA EUROPEANĂ |

Bruxelles, 16.2.2011

COM(2011) 67 final

2011/0035 (NLE)

Propunere de

DECIZIE A CONSILIULUI

din [ ... ]

de stabilire a poziției care trebuie adoptată în numele Uniunii Europene la a cincea Conferință a Părților la Convenția de la Stockholm privind poluanții organici persistenți (POP) în privința propunerii de modificare a anexei A

EXPUNERE DE MOTIVE

Convenția de la Stockholm privind poluanții organici persistenți (POP)[1] a fost adoptată în mai 2001, la încheierea a trei ani de negocieri derulate în cadrul Programului Națiunilor Unite pentru Mediu (UNEP). Comunitatea Europeană și statele sale membre[2] sunt părți la convenție[3], iar dispozițiile convenției au fost implementate în legislația UE prin Regulamentul (CE) 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE[4] (numit în continuare regulamentul privind POP-urile).

Obiectivul global al Convenției de la Stockholm este protejarea sănătății umane și a mediului de POP-uri. Se face trimitere în mod special la principiul precauției prezentat la Principiul 15 din Declarația de la Rio din 1992 privind mediul și dezvoltarea. Principiul este pus în aplicare la articolul 8 care stabilește normele de includere a unor substanțe chimice suplimentare în anexele la convenție.

Cele nouă substanțe chimice produse intenționat care sunt inițial enumerate în anexa A la Convenția de la Stockholm (aldrin, clordan, dieldrin, endrin, heptaclor, hexaclorbenzen, mirex, toxafen și PCB) fac obiectul unei interdicții de producere și utilizare, cu excepția situațiilor în care există scutiri generice sau specifice. Mai mult, producerea și utilizarea de DDT, un pesticid utilizat încă în numeroase țări în curs de dezvoltare pentru prevenirea vectorilor de transmisie a malariei și a altor boli, sunt strict limitate, după cum se prevede în anexa B la Convenția de la Stockholm. În final, trei substanțe (PCDD/PCDF, HCB și PCB), care se pot forma și disemina neintenționat, sunt enumerate în anexa C. La aceste substanțe inițiale s-au adăugat alte nouă substanțe suplimentare (octa-BDE comercial, penta-BDE comercial, PFOS, clordeconă, hexabromobifenil, alfa-hexaclorciclohexan, beta- hexaclorciclohexan, lindan și pentaclorbenzen), incluse în anexe prin deciziile luate de a patra Conferință a Părților din mai 2009.

La a cincea Conferință a Părților din aprilie 2011 trebuie să se ia o decizie privind adăugarea în anexa A a Convenției de la Stockholm a unei noi substanțe (endosulfan), care a fost propusă în 2007 de către Uniunea Europeană.

ADăUGAREA UNOR NOI POP ÎN ANEXELE LA CONVENțIE

În conformitate cu articolul 8 din convenție, părțile pot depune la Secretariat propuneri de înscriere a unei substanțe chimice în anexele A, B și/sau C. Secretariatul verifică în ce măsură propunerea conține informațiile necesare. În cazul în care propunerea este satisfăcătoare, aceasta este înaintată Comitetului de examinare a poluanților organici persistenți (CE POP). CE POP examinează propunerea luând în considerare toate informațiile furnizate. Dacă CE POP decide că au fost îndeplinite criteriile, acesta studiază propunerea și pregătește un proiect de profil de risc.

În cazul în care, în urma acestei examinări, se stabilește că substanța chimică poate conduce, ca urmare a propagării în mediu pe distanță mare, la efecte adverse semnificative asupra sănătății umane și/sau asupra mediului, astfel încât să se justifice întreprinderea unor acțiuni la nivel mondial, se dă curs propunerii și se întocmește o evaluare a gestionării riscului, care

include o analiză a eventualelor măsuri de control. Pe această bază, CE POP recomandă luarea sau nu în considerare a substanței chimice de către Conferința Părților (CP) în scopul introducerii acesteia în anexele A, B și/sau C. Decizia finală este adoptată de CP.

NORME PENTRU MODIFICăRILE ADUSE ANEXELOR A, B șI/SAU C

În conformitate cu articolul 22 din convenție, anexele A, B și/sau C se modifică printr-o decizie a CP și intră în vigoare la un an de la data comunicării de către depozitarul adoptării amendamentelor aduse anexelor A, B și/sau C, cu excepția părților care optează să refuze amendamentul la anexă.

SUBSTANțA șI LEGISLAțIA UE

Endosulfanul a făcut obiectul unei decizii de neînscriere în Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar. Va trebui ca toate substanțele care vor apărea în anexele A, B și/sau C la Convenția de la Stockholm[5] să fie incluse în Regulamentul privind POP-urile, pentru a se asigura că implementarea de către UE corespunde angajamentelor internaționale. În plus față de restricționarea anumitor substanțe, instrumentele internaționale conțin și cerințe de raportare, care sunt, de asemenea, incluse în regulament. Prin urmare, pentru a menține o imagine de ansamblu ușor de gestionat asupra modului în care UE își respectă angajamentele internaționale și pentru a asigura o raportare consecventă, ar fi adecvat să se adauge endosulfan în anexa corespunzătoare la regulament, chiar și în cazul în care acesta face deja obiectul unei restricții parțiale prin intermediul altui instrument al UE.

RECOMANDăRILE CE POP

CE POP a decis la cea de-a cincea reuniune din octombrie 2010 să recomande includerea, cu exceptări specifice, a endosulfanului tehnic (nr. CAS: 115-29-7), a izomerilor săi corespunzători (nr. CAS: 959-98-8 și nr. CAS: 33213-65-9) și a sulfatului de endosulfan (nr. CAS: 1031-07-8) în anexa A la convenție și să înainteze respectiva recomandare către CP spre examinare la reuniunea din 25 – 29 aprilie 2011, în conformitate cu articolul 8 alineatul (9) din convenție.

Conferința Părților ar putea socoti necesar să decidă eventuale exceptări cu limită de timp pentru anumite părți, exceptări care să permită o introducere treptată a cerinței de eliminare a endosulfanului, a izomerilor săi corespunzători și a sulfatului de endosulfan.

POZIțIA UE

Având în vedere cele de mai sus, UE trebuie să sprijine, la cea de-a cincea Conferință a Părților la Convenția de la Stockholm, adoptarea modificării Convenției de la Stockholm prin adăugarea în anexa A a endosulfanului tehnic, a izomerilor săi corespunzători și a sulfatului de endosulfan.

2011/0035 (NLE)

Propunere de

DECIZIE A CONSILIULUI

din [ ... ]

de stabilire a poziției care trebuie adoptată în numele Uniunii Europene la a cincea Conferință a Părților la Convenția de la Stockholm privind poluanții organici persistenți (POP) în privința propunerii de modificare a anexei A

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),

având în vedere propunerea Comisiei[6],

întrucât:

1. Promovarea pe plan internațional a măsurilor destinate să soluționeze problemele de mediu la scară mondială este unul dintre obiectivele politicii Uniunii Europene în domeniul mediului, în conformitate cu articolul 191 din tratat.

2. La 16 noiembrie 2004, Uniunea Europeană a ratificat Convenția de la Stockholm privind poluanții organici persistenți (denumită în continuare convenția) pe baza Deciziei 2006/507/CE a Consiliului din 14 octombrie 2004 privind încheierea, în numele Comunității Europene, a Convenției de la Stockholm privind poluanții organici persistenți[7].

3. Uniunea Europeană a implementat în legislația UE obligațiile ce îi revin în temeiul convenției prin Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE[8] (denumit în continuare Regulamentul privind POP-urile).

4. Uniunea Europeană subliniază cu tărie necesitatea de extindere treptată a anexelor A, B și/sau C la convenție cu substanțe noi care întrunesc criteriile necesare pentru a fi definite drept substanțe POP, ținând seama de principiul precauției, în vederea îndeplinirii obiectivului convenției și a angajamentului de reducere la minimum a efectelor adverse ale substanțelor chimice până în 2020, luat de toate guvernele cu ocazia Summitului de la Johannesburg din 2002.

5. În conformitate cu articolul 22 din convenție, amendamentele la anexele A, B și C la convenție se adoptă prin decizia Conferinței Părților (CP) și intră în vigoare la un an de la data comunicării de către depozitarul amendamentului, cu excepția părților care optează să refuze amendamentul respectiv.

6. Ca urmare a propunerii privind endosulfanul primită din partea Uniunii Europene în 2007, Comitetul de examinare a poluanților organici persistenți înființat în temeiul convenției și-a încheiat activitatea cu privire la endosulfan. CE POP a constatat că endosulfanul respectă criteriile din convenție. Se așteaptă ca viitoarea Conferință a Părților la convenție să decidă cu privire la includerea în anexa A la convenție a endosulfanului tehnic, a izomerilor săi corespunzători și a sulfatului de endosulfan. Pot fi solicitate exceptări specifice (exceptări cu limită de timp pentru anumite părți), iar UE trebuie să fie în măsură să răspundă la aceste cereri pe parcursul CP5.

7. Endosulfanul a făcut obiectul Deciziei Comisiei din 2 decembrie 2005 privind neînscrierea substanței endosulfan în anexa I la Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar[9] și retragerea autorizațiilor acordate pentru produsele fitosanitare care conțin această substanță activă[10].

8. Modificarea anexei A la convenție, prin adăugarea endosulfanului tehnic, a izomerilor săi corespunzători și a sulfatului de endosulfan, va impune adoptarea unor modificări ale Regulamentului privind POP-urile. În conformitate cu articolul 14 alineatul (1) din regulament, atunci când se adaugă substanțe la convenție, modificările anexelor la regulament se pot face în conformitate cu procedurile obișnuite ale comitetelor, stabilite la articolele 5 și 7 din Decizia 1999/468/CE, având în vedere dispozițiile articolului 8 din aceasta.

9. Trebuie să se sprijine modificarea anexei A,

ADOPTĂ PREZENTA DECIZIE:

Articol unic

La a cincea Conferință a Părților la Convenția de la Stockholm Comisia, în numele Uniunii Europene, sprijină adoptarea modificării Convenției de la Stockholm prin adăugarea substanței endosulfan în anexa A.

Adoptată la Bruxelles, […]

Pentru Consiliu

Președintele [...]

[1] http://www.pops.int/documents/convtext/convtext_en.pdf

[2] Convenția nu a fost încă ratificată de trei state membre ale UE (Irlanda, Italia și Malta).

[3] JO L 209, 31.7.2006, p. 1.

[4] JO L 158, 30.4.2004, p. 7.

[5] Același lucru se aplică substanțelor adăugate în anexele I, II și/sau III la Protocolul ONU-CEE privind POP-urile.

[6] JO C […], […], p. […].

[7] JO L 209, 31.7.2006, p. 1.

[8] JO L 158, 30.4.2004, p. 7.

[9] JO L 230, 19.8.1991, p. 1.

[10] JO L 317, 3.12.2005, p. 25.